ไทยพาณิชย์เชื่อเงินเฟ้อปีนี้ไม่สูง
ไทยพาณิชย์ ประเมินเงินเฟ้อปี 2556 ไม่สูงเฉลี่ยอยู่ที่ 3% เนื่องจากราคาน้ำมันไม่แพง ขึ้นค่าจ้างขั้นต่ำไม่กระทบ
2 เม.ย. 2556

ไทยพาณิชย์ ประเมินเงินเฟ้อปี 2556 ไม่สูงเฉลี่ยอยู่ที่ 3% เนื่องจากราคาน้ำมันไม่แพง ขึ้นค่าจ้างขั้นต่ำไม่กระทบ
ศูนย์วิจัยเศรษฐกิจและธุรกิจ ธนาคารไทยพาณิชย์ (SCB EIC) ประเมินแนวโน้มอัตราเงินเฟ้อในปี 2556 โดยล่าสุดกระทรวงพาณิชย์ประกาศอัตราเงินเฟ้อเดือนมีนาคม 2013 โดยอัตราเงินเฟ้อทั่วไปอยู่ที่ 2.69%YOY (เทียบกับเดือนเดียวกันปีก่อนหน้า) ชะลอลงจาก 3.23%YOY ในเดือนกุมภาพันธ์ ขณะที่อัตราเงินเฟ้อพื้นฐานอยู่ที่ 1.23%YOY ชะลอลงจาก 1.57%YOY ในเดือนที่ผ่านมา
ศูนย์วิจัยฯ มองว่า เงินเฟ้อทั่วไปเดือนมีนาคมชะลอตัวตามการลดลงของราคาสินค้าในหมวดพลังงาน  ราคาสินค้าในหมวดพลังงานปรับเพิ่มขึ้น 6.22%YOY (เทียบกับเดือนเดียวกันในปี 2012) ชะลอลงจาก 9.37%YOY ในเดือนกุมภาพันธ์ เนื่องจากราคาน้ำมันเชื้อเพลิงขายปลีกในประเทศปรับลดราว 0.4%MOM (เมื่อเทียบกับเดือนก่อนหน้า) ซึ่งสอดคล้องกับราคาน้ำมันดิบในตลาดโลกที่ลดลงตามการชะลอตัวของความต้องการใช้น้ำมัน และอุปทานที่ขยายตัวมากขึ้นจากผู้ผลิตนอกกลุ่มโอเปค โดยราคาน้ำมันดิบดูไบในเดือนมีนาคมลดลงถึง 5.1%MOM อีกทั้งช่วงเดือนเดียวกันในปีก่อนฐานราคาพลังงานยังอยู่ในระดับค่อนข้างสูงตามราคาน้ำมันดิบจากภาวะความตึงเครียดในตะวันออกกลาง
ทั้งนี้ ราคาอาหารปรุงสำเร็จเป็นปัจจัยหลักที่ส่งผลให้เงินเฟ้อพื้นฐานชะลอตัว ดัชนีราคาสินค้าในหมวดอาหารปรุงสำเร็จซึ่งเป็นปัจจัยองค์ประกอบสำคัญของราคาสินค้าพื้นฐาน (ไม่รวมราคาสินค้าในหมวดพลังงานและอาหารสด) ในเดือนที่ผ่านมาอยู่ที่ 1.56%YOY ชะลอลงจาก 2.72%YOY ในเดือนกุมภาพันธ์ จากฐานราคาอาหารปรุงสำเร็จนอกบ้านที่สูงในช่วงเดือนเดียวกันของปีก่อน    
อย่างไรก็ตาม ศูนย์วิจัยฯ ยังคงประมาณการเงินเฟ้อทั่วไปเฉลี่ยปี 2013 อยู่ที่ราว 3.0% เนื่องจากยังไม่มีปัจจัยใหม่ที่จะส่งผลกระทบต่อแนวโน้มราคาน้ำมันที่ประเมินไว้เดิม อีกทั้งสัญญาณของผลกระทบจากนโยบายค่าจ้างขั้นต่ำต่อราคาสินค้ายังไม่ปรากฏ จึงคาดว่าอัตราเงินเฟ้อเฉลี่ยปี 2013 จะยังคงอยู่ที่ระดับ 3.0% ในขณะที่อัตราเงินเฟ้อพื้นฐานน่าจะอยู่ที่ราว 1.8% เช่นเดิม